b'\n_START_ARTICLE_\nNatrijev fluorid\n_START_SECTION_\nStruktura, splo\xc5\xa1ne lastnosti in nahajali\xc5\xa1\xc4\x8da\n_START_PARAGRAPH_\nNaF je ionska spojina, ki pri raztapljanju disociira na Na\xe2\x81\xba in F\xe2\x81\xbb ione. Podobno kot natrijev klorid kristalizira v kubi\xc4\x8dnem kristalnem sistemu, v katerem Na\xe2\x81\xba in F\xe2\x81\xbb ioni zasedajo oktaedri\xc4\x8dno koordinirane polo\xc5\xbeaje. Dol\xc5\xbeina osnovne celice je pribli\xc5\xbeno 4,62 \xc3\x85 in je malo manj\xc5\xa1a od dol\xc5\xbeine celice natrijevega klorida._NEWLINE_Naravni mineral NaF je viljomit, ki je precej redek. Pojavlja se v nefelinsko sienitskih kamninah.\n_START_SECTION_\nZdravljenje osteoporoze\n_START_PARAGRAPH_\nNatrijev fluorid se uporablja za zdravljenje osteoporoze, zlasti pri \xc5\xbeenskah po menopavzi. Spojina stimulira tvorbo kosti in pove\xc4\x8duje njihovo gostoto: pri \xc5\xbeenskah z osteoporozo za 8 odstotkov na leto v ledvenem delu hrbtenice in 4 odstotke v proksimalnem delu stegnenice, vendar hkrati zmanj\xc5\xa1uje gostoto trdih kosti za 2 odstotka na leto. Kosti s preveliko vsebnostjo fluorida imajo nenormalno strukturo in morda pove\xc4\x8dano krhkost. Zdravljenje z natrijevim fluoridom, ki zelo pove\xc4\x8da mineralno gostoto kosti, ima kljub temu majhen vpliv na \xc5\xa1tevilo zlomov. Obstajajo dokazi, da so manj\xc5\xa1i odmerki po\xc4\x8dasi spro\xc5\xa1\xc4\x8dajo\xc4\x8dega se natrijevega fluorida lahko bolj u\xc4\x8dinkoviti.\n_START_SECTION_\nSlikanje okostja\n_START_PARAGRAPH_\nV medicinskem slikanju okostja je natrijev fluorid z izotopom \xc2\xb9\xe2\x81\xb8F eden od najstarej\xc5\xa1im markerjev v pozitronski emisijski tomografiji (PET), ki se uporablja \xc5\xbee od 1960. let. NaF daje ve\xc4\x8djo ob\xc4\x8dutljivost in prostorsko razlo\xc4\x8dljivost. Razpolovni \xc4\x8das \xc2\xb9\xe2\x81\xb8F je 110 minut, zato se mora uporabiti takoj po pripravi. Zaradi te omejitve se namesto njega pogosto uporabljajo pripravki z bolj priro\xc4\x8dnim tehnecijem \xe2\x81\xb9\xe2\x81\xb9Tc. Za \xc2\xb9\xe2\x81\xb8F na splo\xc5\xa1no velja, da je za slikanje okostja bolj primeren, zlasti zato, ker se iz krvi zelo hitro prenese v kosti. To seveda pomeni, da se v kratkem \xc4\x8dasu dose\xc5\xbee veliko kontrastnost kosti v primerjavi z ozadjem. Pomembno je tudi, da imajo fotoni, ki nastajajo z razpadom \xc2\xb9\xe2\x81\xb8F visoko energijo (511 keV) v primerjavi s \xe2\x81\xb9\xe2\x81\xb9Tc (140 keV).\n_START_SECTION_\nFluoriranje pitne vode\n_START_PARAGRAPH_\nFluoridi se pogosto dodajo pitni vodi (v nekaterih dr\xc5\xbeavah tudi \xc5\xbeivilom) za ohranjanje zdravja zob. Fluori pove\xc4\x8duje trdnost zob s tvorbo fluorapatita, naravne sestavine zobne sklenine. Namesto natrijevega fluorida se, zlasti v ZDA, uporabljajo tudi heksafluorosilicijeva kislina (H\xe2\x82\x82SiF\xe2\x82\x86) in njena natrijeva sol heksafluorosilikat (Na\xe2\x82\x82SiF\xe2\x82\x86). NaF pogosto vsebujejo tudi zobne paste, \xc4\x8deprav prevladuje mnenje, da sta za ta namen bolj primerna kositrov(II) fluorid (SnF\xe2\x82\x82) in natrijev monofluorofosfat (Na\xe2\x82\x82PO\xe2\x82\x83F).\n_START_SECTION_\nRaba v kemiji\n_START_PARAGRAPH_\nNatrijev fluorid se uporablja v ve\xc4\x8d posebnih kemijskih sintezah in ekstrakcijski metalurgiji. Reagira z elektrofilnimi kloridi, vklju\xc4\x8dno z acil kloridi, \xc5\xbeveplovimi kloridi in fosforjevim kloridom. Tako kot drugi fluoridi, se tudi natrijev fluorid uporablja v organskih sintezah za substitucijo sililne skupine R\xe2\x82\x83Si (desililacija). Uporablja se lahko tudi za fluoriranje ogljikovodikov s Finkelsteinovo reakcijo. Proces je enostaven in primeren za sintezo majhnih koli\xc4\x8din produktov, v industriji pa se uporablja bolj redko, ker obstajajo bolj u\xc4\x8dinkoviti procesi, na primer elektrofluoriranje in Fowlerjev proces.\n_START_SECTION_\nDrugo\n_START_PARAGRAPH_\nNaF se uporablja tudi kot pralno sredstvo in \xc5\xbeelod\xc4\x8dni strup za rastlinojede \xc5\xbeu\xc5\xbeelke. Anorganski fluoridi, kakr\xc5\xa1ni so fluorosilikati in NaF, kompleksirajo magnezijeve ione kot magnezijev fluorofosfat, s \xc4\x8dimer inhibirajo encime, na primer enolazo, ki potrebuje Mg\xc2\xb2\xe2\x81\xba ione kot prosteti\xc4\x8dno skupino. Zastupitev s fluoridi torej prepre\xc4\x8di metabolizem neoksidativnega prenosa fosfata.\n_START_SECTION_\nVarnost\n_START_PARAGRAPH_\nFluoridi, zlasti vodne raztopine natrijevega fluorida, so hitro in precej obse\xc5\xbeno absorbirajo._NEWLINE_Fluoridi motijo transport elektronov in presnovo kalcija, ki je bistven za ohranjanje potencialov sr\xc4\x8dne membrane in urejanje koagulacije krvi. Zau\xc5\xbeitje velikih koli\xc4\x8din fluoridov ali fluorovodikove kisline lahko povzro\xc4\x8di usodno aritmijo srca zaradi globoke hipokalcemije. Namerno vdihavanje fluoriranih ogljikovodikov, na primer freona, ki se uporabljajo kot hladilna sredstva v hladilnikih, je lahko smrtno nevarno zaradi domnevne sr\xc4\x8dne aritmije, ki jo povzro\xc4\x8di sr\xc4\x8dna senzibilizacija na kateholamine._NEWLINE_Kroni\xc4\x8dno preveliko u\xc5\xbeivanje fluoridov lahko povzro\xc4\x8di otrdelost kosti, poapnenje veznih tkiv in njihovo kopi\xc4\x8denje v zobeh. Natrijev fluorid lahko povzro\xc4\x8di dra\xc5\xbeenje ali razjedanje o\xc4\x8di, ko\xc5\xbee in nosne sluznice._NEWLINE_Smrtni odmerek za 70 kg te\xc5\xbekega \xc4\x8dloveka je ocenjen na 5-10 g. Natrijev fluorid je strupen tako pri vdihavanju prahu ali aerosola kot pri zau\xc5\xbeitju. Dovolj visoki odmerki dokazano vplivajo srce in o\xc5\xbeilje. Na delovnih mestih je za osem urni delovnik predpisana ponderirana povpre\xc4\x8dna mejna koncentracija 2,5 mg NaF/m\xc2\xb3 zraka._NEWLINE_Pri vi\xc5\xa1jih odmerkih, ki se uporabljajo za zdravljenje osteoporoze, lahko \xc4\x8dist natrijev fluorid povzro\xc4\x8di bole\xc4\x8dine v nogah, pri previsokih odmerkih pa nepopolne zlome kosti. Poleg tega dra\xc5\xbei \xc5\xbeelodec, v\xc4\x8dasih tako mo\xc4\x8dno, da povzro\xc4\x8di razjede. Tablete natrijevega fluorida s prevlekami, ki upo\xc4\x8dasnijo njegovo spro\xc5\xa1\xc4\x8danje, ne povzro\xc4\x8dajo te\xc5\xbeav z \xc5\xbeelodcem in povzro\xc4\x8dajo bla\xc5\xbeje in manj pogoste zaplete s kostmi. Edini negativni stranski u\xc4\x8dinek ni\xc5\xbejih odmerkov, ki se uporabljajo za fluoriranje vode, je zobna fluoroza, ki lahko spremeni videz zob otrok med njihovim razvojem. U\xc4\x8dinek je v ve\xc4\x8dini primerov blag in nima nobenega resnega vpliva na estetski videz in javno zdravje.'